Sven Høgda

Svend Høgda (født 1948 eller 1949 i Løten, Hedmark) er  den eneste i Skandinavia som er blitt dømt for telefonterror. Han fikk sin første dom for telefonterror i 1977. Etter å ha sonet straffen flyttet han til Sverige og ble etterhvert svensk statsborger. Norsk politi mener at Høgda har vært aktiv som telefonterrorist siden 1970. 
I 1988 ble han igjen mistenkt for å ha begynt å terrorisere myndigheter og privatpersoner i Norge med telefonsamtaler fra Sverige. Norske myndigheter ville ha ham utlevert, men ved å søke svensk statsborgerskap unngikk han utlevering.
Svend Høgda, som fortsatt var bosatt i Sverige, ble i februar 1991 dømt til fengsel i to år og seks måneder, etter å bli funnet skyldig i 14 tilfeller av telefonterror. Den 42 år gamle Høgda ble blant annet funnet skyldig i å ha lurt tre politimenn som trodde de var på jakt etter en rømt forbryter, inn i en T-bane-tunnel. Høgda, som for anledningen utga seg for å være fangevokter, sto ifølge Stockholmbyrett bak den falske telefonoppringningen som ga støtet til politijakten Den andre oktober 1991 ble han arrestert i Danmark etter å ha vært på rømmen i over 40 dager. Der var en svensk radioreparatør, som reparerte en radio for Høgda, som gjenkjente ham etter at han hadde sett programmet Etterlyst på TV3.
I november 1991 ble Høgda dømt i Trondheim byrett til ett års ubetinget fengsel for seks tilfeller av "telefonterror" mot personer i Trøndelag og på Dombås. Oppringningene skjedde fra Danmark i august og september, etter at Høgda hadde stukket av fra soning av en fengselsstraff i Sverige.
Svend Høgda ble sendt tilbake til Sverige for videre fengselsopphold når soningen ved Trondheim kretsfengsel var unnagjort, siden han var dømt både i Norge og Sverige for telefonoppringninger som hadde plaget og skremt folk.
I mars 1993 ble Høgda dømt på nytt i Sverige til åtte måneders fengsel, denne gangen for grovt bedrageri. Samtidig ble en tidligere betinget dom på ett års fengsel gjort ubetinget. 
Svend Høgda ble i 1993 arrestert i København etter at han i lang tid hadde plaget dansk politi med falske anmeldelser om mord og ødeleggelser. Høgda var på rømmen fra et fengsel i Sverige da han ble anholdt etter et anonymt tips. 
Etter bare noen få måneder på frifot er telefonterroristen Sven Høgda (46) tilbake på tiltalebenken igjen. Ifølge den siste tiltalen skulle Høgda ved minst elleve tilfeller ha ringt politiet og meldt om dramatiske og grufulle hendelser som han selv har diktet opp. Det var meldinger fra høsten 1993 som dannet grunnlaget for den siste tiltalen mot Høgda. Etter å ha blitt kjent skyldig i ni av elleve tiltalepunkter satte byretten straffen til 180 timers samfunnstjeneste for Sven Høgda. Aktor hadde bedt om ett års ubetinget fengsel.  
Den norske gruppa Oral Constitution vakte oppsikt med utgivelsen Høgdapreik fra i 1995. Der var Sven Høgda var gjennomgangsfigur. Norsk platebransje tok sterk avstand fra utgivelsen.
Høgda ble et fenomen på 1990-tallet og nesten ensbetydende med telefonterror. På den tiden han var mest aktiv brukte politiet i Trondheim å omtale mulige falske meldinger som «Høgda-meldinger». I 1996 sendte NRK hørespillet "Telefonterroristen" i to deler av Thomas Høegh.
Som en oppsummering av soningsforholdene i norske fengsler, kan det legges til at Høgda fikk tilgang på telefon under soningen, og dermed fortsatte sin virksomhet innenfor murene til soningsforholdene ble ytterligere justert.

Oppringningenes innhold

Høgdas telefonoppringinger skal ha vært mest omfattende overfor politoverbetjent Thorstein Hansen ved Trondheim politikammer. Overfor ham hadde Høgda blant annet sørget for å få avstengt telefonen, tilsendt drosje, rørleggere, glassmester, trelastmaterlaler, flyttebil, og singel. Ved ett tilfelle skal en arbeidsbrakke ha blitt bestilt plassert i hagen til Hansen.
Et annet av Høgdas hyppingste ofre skal ha vært sorenskriver Are Kobro i Namdal. Han skal ha fått rundt 1.000 oppringinger fra Høgda i løpet av 1990. Tre ganger måtte han sende kranbiler fra Falken i retur etter at Høgda hadde sendt dem hjem til ham for å taue bort bilen hans. Samme dag som denne hendelsen skal det ha ringt to oljeselskap som spurte om han hadde hadde bestilt olje. Senere på kvelden skal Høgda ha truet med å sprenge huset hans. I april 1991 ringte han atter til Are Kobro. Denne gang fra et fengsel i Sverige. 
I august 1991 rømte han under en permisjon og startet raskt opp med å ringe inn falske meldinger. I løpet av de rundt 40 dagene han var på rømmen skal han ha ringt opp over 100 personer om falske ran, ulykker, bombetrusler og branner. Ved ett tilfelle skal han ha ringt opp en spesialsykepleier og fortalt at hun var mistenkt for å ha medisinert pasienter til døde. I slutten av september skal han ha bestilt kiste og likbil til lensmann Edvin Rindal på Dombås. Kona til lensmannsbetjenten ved kontoret fikk beskjed om at mannen hennes og lensmannen var drept i en skyteulykke. I juli 1992 skal han fra et fengsel i Sverige ha ringt inn en rekke falske meldinger til politifolk i Trondheim.
Høgda skal også ha rekvirert brann- og sykebil til statsadvokat Jan Dahles bolig i Trondheim. Også en kranbil
dukket opp hos statsadvokaten etter at den falske telefonmannen ga beskjed om at han hadde noen pipeelementer som skulle heises. En annen statsadvokat og en politiavdelingssjef fikk dessuten plutselig sendt bergingsbiler hjem til sine privatboliger.
Høgda skal også ha ringt til flere politifruer og sagt at mannen var skutt. I ett tilfelle snakket han med en sønn i huset og fikk vite at moren lå på sykehus etter en alvorlig kreftoperasjon. Da skal han ha ringt til henne på sykehuset og fortalt at mannen var drept.
I 1988 skal han ha ringt Oslo politikammer og meldt at en rømt fange hadde søkt tilflukt i T-banesystemet. Tre politimenn tok
seg inn i tunnelen i forvisning om at kjørestrømmen var slått av. Alle tre holdt på å bli drept av høyspenten og påkjørt av
togene.
I 1981 skal han ha lurt NRK Dagsnytt til å sendt ut falske meldinger om at nattoget fra Bergen til Oslo hadde sporet av og at flere var drept. Samme kveld rykket Norsk Luftambulanse ut til fergen «Stena Saga» etter en falsk melding fra Høgda om en person som måtte ha øyeblikkelig hjelp.
Han skal også ha sendt likbiler til flere polititopper.
Aktor i saken mot Høgda var Jarle Ringheim.